Nog SA lughawens vereerKing Shaka-lughawe. Argieffoto: Facebook Die Lughawensmaatskappy van Suid-Afrika (Acsa) het vandeesweek verskeie pryse tydens Skytrax se wêreldlughawetoekennings in Parys, Frankryk, ingeryg. Nié net is die Kaapstad Internasionale Lughawe aangewys as die beste lughawe in Afrika nie, maar het die King Shaka Internasionale Lughawe die tweede plek en die OR Tambo Internasionale Lughawe die derde plek behaal. Dié drie lughawens is ook aangewys as die topdrie wat beste lughawepersoneel in Afrika betref. King Shaka Internasionale Lughawe, Bram Fischer Internasionale Lughawe, Chief Dawid Stuurman Internasionale Lughawe, en King Phalo Lughawe is boonop aangewys as deel van die voorste ses streekslughawens in Afrika. Fikile Mbalula, minister van vervoer, is omtrent in sy skik. Argieffoto “Ons lughawens is strategiese bates vir die Republiek van Suid-Afrika en vorm belangrike ekonomiese korridors wat die land met die res van die wêreld verbind.” Acsa het ná die Covid-19-pandemie streng gesondheidsmaatreëls ingestel om personeel en reisigers te beskerm. “Hierdie lughawens is nie net skoon nie, maar bied ook reisveiligheid,” wys die minister daarop. “Dit alles bied ons ’n mededingende voorsprong wêreldwyd tot voordeel van alle Suid-Afrikaners wat ekonomiese voordeel trek uit ons lughawens as ’n voorkeurwegspringplek vir plaaslike, sake- en toerismereise. Die minister wens die bestuur van Acsa geluk met die konsekwente verhoging van die standaard. Maroela Media het vroeër berig Skytrax se wêreldlughawetoekennings word bestempel as die invloedrykste eerbetoon in die lughawebedryf. Klante stem hiervoor in die grootste jaarlikse internasionale klantetevredenheidsopname, en klantediens en fasiliteite by meer as 550 lughawens word geassesseer. Our airports have received top accolades in the annual Skytrax World Airport Awards. Thank you to our passengers who have voted for our airports and to our wonderful staff who have worked hard during these exceptional times. pic.twitter.com/jx3G5s2k9M — FIKILE MBALULA | MR FIX (@MbalulaFikile) June 19, 2022